和許尉小洞庭韻  其一
作者：王炎
朝代：宋

paragraphs: 古縣周遭臨水涯，中有勝地藏幽奇。
向來墨綬不領略，付與漁樵輕棄遺。
我乘蒼螭上其頂，憑高小築誅茅茨。
未能隠去學魯山，且可尋幽如退之。
炊烟百堵共一市，民氣稍稍春臺熙。
至尊豈爲繭絲計，老令恨無桃李蹊。
解衣一浣三年緇，微風碾碎青琉璃。
魚龍悲嘯吹白浪，煙靄吐吞蒙翠微。
湖中一點小君山，誰琢瑶琨圓中規。
朱絃一曲舞馮夷，凌風駕我雙鳬飛。
遠喚古仙笙鶴來，月寒共醉玉東西。
天高可逐霞佩去，兒女牽衣吾未宜。
一官傴僂百僚底，蒼髯欲雪將何爲。
徘徊在此爲五斗，時亦諷誦淵明詞。
茲亭信美非我有，夢遶故園還欲歸。